Miss World 1976

Ang Miss World 1976 ay ang ika-26 na edisyon ng Miss World pageant, na ginanap sa Royal Albert Hall sa Londres, Reyno Unido noong 18 Nobyembre 1976. 

Pagkatapos ng kompetisyon, kinoronahan ni Wilnelia Merced ng Porto Riko si Cindy Breakspeare ng Hamayka bilang Miss World 1976. Ito ang ikalawang tagumpay ng Hamayka sa kasaysayan ng kompetisyon. Nagtapos bilang first runner-up si Karen Jo Pini ng Australya, habang nagtapos bilang second runner-up si Diana Marie Duenas ng Guam.

Animnapung kandidata mula sa limampu't-siyam na bansa at teritoryo ang kumalahok sa kompetisyong ito. Pinangunahan nina Ray Moore, Patrick Lichfield, at Sacha Distel ang kompetisyon. Sa edisyon ring ito unang itinampok ang bagong korona ng Miss World na gawa ng alaherong Ingles na si Russel Stone, na siyang mayroong 1,259 na diyamante.

 Kasaysayan 

 Pagpili ng mga kalahok 
Animnapung kandidata mula sa limampu't-siyam na bansa at teritoryo ay napili upang lumahok sa kompetisyon. Siyam na kandidata ang nailuklok upang kumatawan sa kanilang mga bansa/teritoryo matapos maging runner-up sa kanilang pambansang kompetisyon, o napili sa isang casting process, at tatlong kandidata ang nailuklok matapos bumitiw ang orihinal na kalahok.

Isang bagong patakaran ang inimplementa ng Miss World sa edisyong ito. Simula sa edisyong ito, tatanggapin lamang ang isang kandidata kung ang kompetisyong pambansa kung saan nagwagi ang nasabing kandidata ay naganap sa bansang kanyang kinakatawan. Inimplimenta ang patakarang ito upang hindi na mangyari muli ang nangyari kay Maricela Maxie Clark na kumatawan sa Kuba bagama't siya ay ipinanganak sa Miami, Florida sa Estados Unidos.

 Mga pagpalit 
Dapat sanang lalahok ang first runner-up ng Miss Honduras 1976 na si Carmen Leticia Figueroa sa edisyong ito, ngunit siya ay hindi pinayagan ng mga organizer ng Miss Honduras sa paglahok sa Miss World dahil siya ay kasal na. Dahil sa mga runner-up ang gustong pumalit kay Figueroa, iniluklok na lamang si Maribel Ayala, isa sa mga semi-finalist ng Miss Honduras 1976, upang kumatawan sa Honduras sa Miss World. Dapat sanang lalahok ang first runner-up ng Miss México 1976 na si Emilia Estefanía Smith, ngunit siya ay pinalitan ni Miss Mexico 1976 Carla Jean Evert dahil sa hindi isiniwalat na dahilan. Bagama't inangkin ng bagong Miss Italy na si Paola Bresciano ang kanyang karapatan na lumahok sa Miss World, siya ay hindi pinansin ng nasabing organisasyon dahil ang opisyal na kandidata ng Italya sa edisyong ito ay si Antonella Lombrosi.

 Mga unang pagsali, pagbalik, at pag-urong 
Lumahok sa unang pagkakataon ang mga bansang Guwatemala at ang Kapuluang Birhen ng Estados Unidos. Bumalik sa edisyong ito ang mga bansang Tahiti na huling sumali noong 1965, Tsile na huling sumali noong 1969, Paragway na huling sumali noong 1972, Tsipre na huling sumali noong 1973, at Ekwador, Espanya, at Hamayka na huling sumali noong 1974.

Hindi sumali sa edisyong ito ang mga bansang Barbados, Bulibya, Guernsey, Hayti, Indiya, Kuba, Malaysia, Mawrisyo, Nikaragwa, Pilipinas, Santa Lucia, Seykelas, Sri Lanka, Suwasilandiya, Tunisya, at Yugoslavia sa edisyong ito. Hindi sumali si Jewell Nightingale ng Barbados dahil sa kakulangan sa pondo para ipadala sa Londres at lumahok na lamang sa Miss Universe. Hindi sumali sina Irene Matthews ng Guernsey at Ivania Navarro ng Nikaragwa dahil sa hindi isiniwalat na dahilan. Hindi rin sumali si Cynthia Elibox ng Santa Lucia dahil sa kakulangan sa badyet. Hindi sumali ang mga bansang Bulibya, Hayti, at Kuba sa edisyong ito matapos na mabigo ang kanilang organisasyong pambansa na magdaos ng kompetisyong pambansa o magtalaga ng kalahok. Bumitiw naman sa kompetisyon sina Naina Balsavar ng Indiya, Lorraine Wede Johnson ng Liberya, Che Puteh Che Naziauddin ng Malaysia, Anne-Lise Lesur ng Mawrisyo, Josephine Conde ng Pilipinas, Lynn Gobine ng Seykelas, Tamara Ingrid Subramanian ng Sri Lanka, Zanella Tutu Tshabalala ng Suwasilandiya, at Slavica Stefanović ng Yugoslavia bilang protesta laban sa paglahok ng dalawang kandidata mula sa Timog Aprika na siyang pinangunahan ng South African Non-Racial Olympic Committee o SANROC. Bagama't inanunsyong lalahok sa Miss World, hindi lumahok si Yuliarti Rahayuningsih ng Indonesya dahil sa hindi isiniwalat na dahilan.

Dalawang kandidata ang hindi pinayagang lumahok sa edisyong ito. Una ay si Mandi Anathi Gulwa ng Transkei, na diniskwalipika ni Julia Morley dahil hindi kinikilala ng Reyno Unido ang kalayaan ng Transkei bagama't idineklara na ang kalayaan nito noong 26 Oktubre 1976. Ang pangalawa ay si Jane Bird ng Rhodesia, na hindi pinayagan ni Morley na makasali dahil sa mga politikal na rason, at dahil hindi rin kinikilala ng Reyno Unido ang Rhodesia. Bukod pa rito, huli na nang makapunta si Bird sa Londres para makasali pa sa Miss World. 

 Mga kontrobersiya 

 Pagbitiw ng ilan sa mga kandidata bilang protesta sa paglahok ng Timog Aprika 
Noong 10 Nobyembre 1976, pinakiusapan ng SANROC ang mga organizer ng Miss World upang pagbawalan ang paglahok ng dalawang kandidata mula sa Timog Aprika, isang itim at isang puti, dahil ito ay rasista at dapat ay isang kandidata lamang ang ipinapadala ng bawat bansang lumalahok sa Miss World. Tinanggihan ni Julia Morley ang pakiusap at sinabing sa susunod na edisyon, isang kandidata na lang mula sa Timog Aprika ang lalahok at ang kompetisyon kung saan pipiliin ang kandidata ay multiracial. Gayunpaman, nagdududa pa rin si Chris de Broglio, kalihim ng SANROC, na papayagan ng pamahalaan ng Timog Aprika na magkaroon ng isang kompetisyong multiracial ang Miss South Africa. Ang pagtanggi sa pakiusap ng SANROC ang siyang nag-udyok sa SANROC na magpadala ng sulat sa apatnapung-limang embahada ng mga bansa sa Londres na nag-uudyok sa kanila na i-boykot ang Miss World, tulad ng nangyari sa Palarong Olimpiko sa Tag-init 1976 sa Montréal.

Noong 14 Nobyembre, nakatanggap ng sulat mula sa kanilang mga pamahalaan sina Anne-Lise Lesur ng Mawrisyo at Zanella Tutu Tshabalala ng Suwasilandiya na bumitiw na sa kompetisyon bunsod ng delegasyon ng Timog Aprika sa edisyong ito. Ang sulat ay nanggaling sa embahada ng Suwasilandiya at Mawrisyo sa Londres na kinailangan nilang sundin. Noong 15 Nobyembre, inatasan ng Foreign Minister ng Liberya si Lorraine Wede Johnson na bumitiw na rin sa kompetisyon, at noong 16 Nobyembre ay bumitiw si Naina Balsavar ng Indiya sa utos ng kanyang pamahalaan. Noong 17 Nobyembre ay bumitiw na rin sina Lynn Gobine ng Seykelas, Che Puteh Che Naziauddin ng Malaysia, at Tamara Ingrid Subramanian ng Sri Lanka.

Bagama't pitong kandidata na ang bumitiw sa kompetisyon dulot ng pag-boykot ng kanilang mga pamahalaan sa Miss World, napagdesisyunan pa rin ni Morley na ipagpatuloy ang kompetisyon. Nagpatuloy pa rin ang nalalabing animnapu't-dalawang kandidata sa kanilang dress rehearsal at ang pag-record ng parade of nations nang makatanggap ng dalawang sulat sina Morley tungkol sa pagbitiw ng mga kandidata mula sa Pilipinas at Yugoslavia na sina Josephine Conde at Slavica Stefanović. Natanggap ni Morley ang sulat mula sa Pamahalaan ng Pilipinas ilang minuto bago magsimula ang pag-record ng parade of nations. Nang ipaalam kay Conde na iniutos ng pamahalaan ng Pilipinas na siya ay bumitiw, tumangis ang kandidata at tinangka nitong umapela sa Unang Ginang ng Pilipinas na si Imelda Marcos na siya ring sa Londres noong mga panahong iyon, ngunit nabigo ito. Bagama't hindi na kabilang sa listahan ng kandidata, napagdesisyunan pa rin ni Conde na lumahok pa rin sa parade of nations. Bumitiw naman sa kompetisyon si Stefanović pagkatapos ma-record ang parade of nations. Ayon sa isang tagapagsalita mula sa BBC, dahil may background music ang ni-record na parade of nations sa Royal Albert Hall, hindi maaaring tanggalin sa video sina Conde at Stefanović, at sasabihin na lamang sa mga manonood ang nangyari sa final telecast.

Noong 18 Nobyembre, sa araw ng final telecast, isang kandidata pa ang inatasan ng kanilang pamahalaan na bumitiw, at ito ay si Patricia Anderson Leon ng Trinidad at Tobago. Bagama't natanggap ang sulat mula sa kanilang pamahalaan, hindi ito pinansin ni Anderson Leon at nagpatuloy pa rin ito sa paglahok. Kalaunan ay itinanghal si Anderson Leon bilang isa sa labinlimang mga semi-finalist. Bagama't may pangamba pa rin si Morley na may posibilidad na higit-kumulang dalawampu't-limang kandidata ang maaari pang bumitiw sa huling minuto, nagpatuloy ang kompetisyon at ang final telecast ayon sa plano. 

 Mga resulta 

 Mga pagkakalagay 
Pagkakalagay Kandidata Miss World 1976  Hamayka – Cindy Breakspeare 1st runner-up  Australya – Karen Jo Pini 2nd runner-up  Guam – Diana Marie Duenas 3rd runner-up  Reyno Unido – Carol Jean Grant 4th runner-up  Pinlandiya – Merja Tammi Top 7  Olanda – Stephanie Flatow
  Turkiya – Jale Bayhan Top 15  Arhentina – Adriana Salguiero
  Beneswela – María Genoveva Rivero
  Espanya – Luz María Polegre
  Irlanda – Jakki Moore
  Israel – Levana Abarbanel
  Porto Riko – Ivette Rosado
  Singapura – Pauline Poh Neo Cheong
  Trinidad at Tobago – Patricia Anderson Leon

 Mga espesyal na parangal 
ParangalKandidataMiss Photogenic  Irlanda – Jakki MooreMiss Personality  Timog Aprika – Veronica Motsepe

 Kompetisyon 

 Pormat 
Tulad noong 1961, labinlimang semi-finalist ang napili sa pamamagitan ng paunang kompetisyon na ginanap sa araw ng pinal na kompetisyon na binubuo ng swimsuit at evening gown competition. Lumahok sa swimsuit competition at evening gown competition ang labinlimang mga semi-finalist, at kalaunan ay napili ang pitong pinalista na sumabak sa final interview.

 Komite sa pagpili 

 Barbara Bain – Amerikanang aktres
 Wentworth Christopher – National Director ng Bermuda
 Fred Demmond
 James Hunt – Ingles na racecar driver
 Curd Jürgens – Austriano-Aleman na aktor
 Michael Knotts – Ingles na pintor
 Wilnelia Merced – Miss World 1975 mula sa Porto Riko
 Doreen Miller
 Eric Morley – Pangulo ng Mecca at tagapagtatag ng Miss World
 Mary Peters – Ingles na atleta sa pentathlon
 Demis Roussos – Griyegong mang-aawit
 Yuki Torimaru – Hapones na fashion designer

 Mga kandidata 
Animnapung kandidata ang lumahok para sa titulo.
Bansa/TeritoryoKandidataEdadBayan AlemanyaMonika Schneeweiss21Francfort del Meno ArhentinaAdriana Salguiero19Tres Arroyos ArubaMaureen Wever20Oranjestad AustralyaKaren Jo Pini19Perth AustryaMonika Mühlbauer17Karlstetten Bagong SilandiyaAnne Clifford22Christchurch BahamasMazorian Larona Miller19Nassau BelhikaYvette Aelbrecht18Bruselas BeneswelaMaría Genoveva Rivero19Caracas BermudaVivienne Anne Hollis19Smith's Parish BrasilAdelaida Fraga de Oliveira Filha18Brasília CuraçaoViveca Marchena18Willemstad DinamarkaSusanne Juul Hansen18– EkwadorMarie Clare Fontaine20Guayaquil El SalvadorSoraya Camondari17San Salvador EspanyaLuz María Polegre18Tenerife Estados UnidosKimberly Foley21Southfield GresyaRania Theofilou20Atenas GuamDiana Marie Duenas17Agana GuwatemalaMarta Elisa Tirado21Lungsod ng Guatemala Hamayka Cindy Breakspeare21Kingston HaponNoriko Asakuno19Tokyo HibraltarRosemarie Parody19Hibraltar HondurasMaribel Ayala18San Pedro Sula Hong KongChristine Leung22Hong Kong IrlandaJakki Moore17Dublin IsraelLevana Abarbanel17Tel-Abib ItalyaAntonella Lombrosi17MilanSusan Hughes21St. Helier KanadaPamela Mercer20Ancaster Kapuluang Birhen ng Estados UnidosDenise La Franque19Saint Croix KolombyaMaría Loretta Celedón19Valledupar Kosta RikaLigia María Ramos23San Jose LibanoSuad Nachoul21Beirut LuksemburgoMonique Wilmes19Echternach LupangyeloSigríður Olgeirsdóttir19Reikiavik MaltaJane Saliba18Żurrieq MehikoCarla Jean Evert19Acapulco NoruwegaNina Rønneberg21Oslo OlandaStephanie Flatow23Rotterdam ParagwayMaría Cristina Fernández Samaniego21AsuncionRocío Lazcano21Lima PinlandiyaMerja Tammi21Helsinki Porto RikoIvette Rosado19Bayamón PransiyaMonique Uldaric22Paris Republikang DominikanoJennyfer del Carmen Corporán17Santo Domingo Reyno UnidoCarol Jean Grant19Glasgow SingapuraPauline Poh Neo Cheong18Singapura SuwesyaAnn-Christine Gernandt19Estokolmo SuwisaRuth Crottet21Lugano TahitiPatricia Servonnat18Papeete TaylandiyaDuangcheewan Komolsen20Bangkok Timog AprikaVeronica Motsepe21PretoriaLynn Massyn18Durban Timog KoreaShin Byoung-sook19Seoul Trinidad at TobagoPatricia Anderson Leon21San Fernando TsileMaría Cristina Granzow18Santiago TsipreAndri Tsangaridou20Famagusta TurkiyaJale Bayhan20Ankara UrugwaySara Alaga19Salto

 Mga tala 

 Mga sanggunian 

 Panlabas na kawing 



Kategorya:Miss World
Kategorya:1976